Boriss Baums

Boriss Baums (dzimis 1973. gada 8. decembrī, Jūrmalā) ir Krievijai pietuvināts Latvijas uzņēmējs, kas darbojas Latvijas un Ukrainas azartspēļu industrijās, krievvalodīgā medija RTVi īpašnieks, iepriekš saistīts arī ar enerģētikas un dzelzceļu transporta uzņēmumiem. 20. gadsimta 90. gados publiskajā telpā minēts kā bijušās "Parex Bankas" viceprezidenta Viktora Krasovicka znots. Šobrīd ir miljonāres, naktskluba "Studio69" īpašnieces un azartspēļu organizētājas Karinas Sirotkinas (pazīstamā uzņēmēja, miljonāra Nikolaja Sirotkina meita) laulātais.

 Biogrāfija un uzņēmējdarbība 

 1991.—1998. gads 
1991. gadā, B. Baums absolvēja Rīgas 40.vidusskolu, un pēc tam iestājās toreiz nesen atvērtajā Rīgas Starptautiskajā ekonomikas un biznesa administrācijas augstskolā (RSEBAA), ko absolvēja 1996. gadā, iegūstot bakalaura grādu ekonomikā.

Zināms, ka 1990. gadu vidū B. Baums bija prezidents Latvijā reģistrētajā uzņēmumā SIA "P Parkings", kas piederēja ASV uzņēmumam Wheaton Park Management, kas savulaik iesniedza pieprasījumu iegādāties akciju kontrolpaketi zivju konservu pārstrādes uzņēmumā "Kaija". Tāpat arī šajā laikā B. Baums bija valdes loceklis ar Krieviju saistītajā AS "Parex Atklātais Pensiju Fonds", kura 77% akciju piederēja bijušajai "Parex Bankai". Dalība fonda valdē, iespējams, saistīta ar tuvajām attiecībām ar Viktoru Krasovicki, bijušās "Parex Bankas" viceprezidentu. 1996. gadā B. Baums Latvijas publiskajā telpā minēts kā V. Krasovicka znots, netieši norādot uz attiecībām ar viņa meitu Aleksandru. Tomēr abu attiecības izjuka bez oficiālas laulības reģistrācijas.

1996. gadā B. Baums devās uz ASV, kur absolvēja Peperdīnas Universitāti (Pepperdine University), kas ir kristiešu vērtībās balstīta privātā augstskola Malibu, iegūstot maģistra grādu vadībā un ekonomikā. B. Baums ASV palika līdz 1998. gadam.

 2006.—2015. gads 
2006. gadā B. Baums darbojās Ukrainā, kļūstot par First Investment Bank padomes locekli, kā arī enerģētikas uzņēmuma VS Energy International Ukraine vadītāja, ukraiņu-krievu oligarha Mihaela Spektora pirmo asistentu. Ilggadējās ciešās attiecības ar Mihaelu Spektoru B. Baumam palīdzēja paplašināt savu paziņu loku ar ietekmīgām personām. Piemēram, zināms, ka 2010. gada 2. maijā Izraēlā, Dņepropetrovskas uzņēmēja Timura Mindiča kāzās, ierodoties ar Mihaela Spektora privāto lidmašīnu, B. Baums satikās ar vairākiem oligarhiem un citiem augsta ranga pārstāvjiem, tostarp oligarhiem Viktoru Pinčuku, Mihailu Kipermani, Marku un Jevhenu Koganiem, kā arī bijušo Ukrainas vēstnieku ASV Mihailu Rezņiku.

B. Baums kā Mihaela Spektora pirmais asistents strādāja līdz 2015. gadam, līdz brīdim, kad Mihaels Spektors vadītāja amatu uzņēmumā pameta. Tomēr saikne ar Mihaelu Spektoru B. Baumam tik ātri nepazuda — M. Spektora īpašumā līdz 2021. gadam bija arī nu jau bankrotējušais kazino ООО Казино Премьер Палац, kura darbībā iesaistījās arī B.Baums. Kā VS Energy International Ukraine (VS Group Management) patiesie labuma guvēji 2022. gadā tika norādīti Latvijas un Vācijas pilsoņi, tostarp sekojoši Latvijas pilsoņi: bankrotējušās Lainbanka (Latvijas Industriālā Banka) dibinātāji un īpašnieki Valts Vīgants un Vilis Dambiņš, privātā kapitāla menedžmenta speciālists Artūrs Altbergs, arī vecākais jurists Dambiņam piederošā kapitāla pārvaldības uzņēmumā Private Equity Group Ltd.

Ar B. Baumu pastarpināti saistīts arī Latvijā 2013. gadā reģistrētā holdinga kompānija SIA "VS Energy Latvia". "VS Energy Latvia" aktīvu apjoms 2021. gadā bija 98 miljoni eiro. SIA "VS Energy Latvia" holdingam pieder Ukrainā reģistrētais VS Energy International Ukraine (VS Group Management; 2019. gada apgrozījums — 69 miljoni eiro) un Nīderlandē reģistrētais VS Energy International (2020. gada apgrozījums — 227 miljoni eiro). SIA "VS Energy Latvia", kā arī VS Energy International direktors ir Valts Vīgants, bet otrs VS Energy International direktors ir arī Nīderlandē mītošais finanšu jomas speciālists Mārtiņš Mazkalns. SIA "VS Energy Latvia" akcijas šobrīd reģistrētas Kiprā reģistrētajiem ofšora uzņēmumiem Mavisco LTD un Delorenius LTD (pieder Panamā reģistrētajam Worldwide Holdings Group LTD), bet iepriekš — Latvijā reģistrētajam uzņēmumam SIA "A7 BETONS" (tas savukārt pieder Sensum Grupa AS).

Neraugoties uz VS Energy International Ukraine (VS Group Management) grupas uzņēmumu patieso labuma guvēju un valdes locekļu piederību Eiropas valstīm, uzņēmuma saiknes ar Krieviju ir nepārprotamas, par ko arī Ukrainas Izmeklēšanas valsts birojs 2022. gadā sāka izmeklēšanu. Proti, uzņēmums sākotnēji pastarpināti piederēja Krievijas Valsts Domes deputātam, ar Vladimiru Putinu cieši saistītajam, no ASV puses par ārvalstu aģentu apsūdzētajam Aleksandram Babakovam. Aleksandrs Babakovs arī zināms ar piederību Lužņiku noziedzīgajam grupējumam, kas 20. gadsimta 90. gadu vidū sāka interesēties par azartspēlēm kā noziedzīgi iegūtās peļņas atmazgāšanas veidu un, attiecīgi, sāka darboties šajā industrijā.

 Pēc 2017. gada 

2017. un 2018. gadā B.Baums darbojās Latvijā. B. Baums 2018. gadā strādāja ar Krieviju saistītā dzelzceļu lokomotīvju ražošanas uzņēmuma AS "Baltic Railway holding" valdē. Līdz uzņēmuma likvidācijai 2018. gadā darbojās arī "Starptautiskie moblie sakari" valdē.

B. Baumam pieder arī vairāki Apvienotajā Karalistē reģistrēti uzņēmumi (ar korespondences adresi Jūrmalā, Latvijā), kuros viņš darbojas kā direktors un valdes loceklis. Viens no šiem uzņēmumiem ir Brenrose Limited, kam pieder krievu valodā pārraidošais medijs RTVi. Šim medijam 2020. gada martā tika liegta pārraide Ukrainā.

Latvijā B. Baums darbojas arī SIA "Vinitim.com" (iepriekš — RTVi Global Media, SIA "Ecotech Baltic") valdē, kura darbība saistīta ar viņa laulātajai Karinai Sirotkinai un viņas tēvam Nikolajam Sirotkinam piederošajam klubam Studio 69. Tāpat viņš arī ir patiesais labuma guvējs Britu Virdžīnu salās reģistrētajam ofšoram, ar Krievijas azartspēļu uzņēmumu cieši saistītajam 2008. gadā dibinātajam First National Lotteri Ltd.

 Aktivitātes un skandāli Ukrainā 
B. Baums bijis iesaistīts azartspēļu legalizēšanas lobijā Ukrainā. B. Baums to skaidro ar viņa tābrīža iesaisti interaktīvās azartspēļu vietnes izveidē Ukrainā bulgāru spēļu grupai Euro Games Technology (EGT), kas arī bija par iemeslu, kādēļ ar viņu, kā industrijas ekspertu, tika aizvadītas konsultācijas par jaunā likuma projektu. Tā rezultātā, kā skaidroja B. Baums, viņš kļuva par ārštata padomnieku un uzsāka vadīt azartspēļu industrijas reformu Valsts prezidenta kancelejā. Azartspēles Ukrainā legalizēja 2019. gadā, ar jaunievēlētā prezidenta Volodomira Zelenska atbalstu. Azartspēles tika legalizētas, lai likvidētu pagrīdes azartspēļu aktivitātes, kas bija uzplaukušas 10 gadu ilgā azartpēļu pārtraukuma ietvaros kopš to lieguma 2009. gadā. Vēlāk, 2020. gadā Boriss Baums kļuva par Ukrainas pilsoni ar īpašu prezidenta V. Zelenska dekrētu. Tāpat arī V. Zelenskis 2020. gada februārī izvirzīja B. Baumu kā galveno kandidātu konkursā uz Ukrainas Azartspēļu un izložu regulēšanas komisijas priekšsēdētāja amatu, bet tā paša gada oktobrī B. Baums no dalības konkursā izstājās, pamatojot to ar nomelnošanas kampaņu pret viņa kandidatūru Ukrainas medijos. Vienlaikus, B. Baums norādījis, ka turpinās konsultēt prezidenta V. Zelenska biroju jautājumos, kas saistīti ar azartspēļu tirgu un investīciju piesaisti šajā jomā.

Zināms, ka B. Baumam piederošie uzņēmumi, kas reģistrēti Apvienotajā Karalistē (Banita Limited, Himalita Limited un Maslav Limited) bijuši iesaistīti Ukrainas galvaspilsētas Kijivas centrā esošās viesnīcas aprēķinātā pārņemšanā azartspēļu plānu paplašināšanas vajadzībām, jo Ukrainas azartspēļu legalizācijas likumprojekts azartspēles pieļauj tikai noteiktās vietās, tostarp viesnīcās. Pārņemšanas pasūtītāji, pēc Ukraiņu mediju norādītā, esot bijuši Krievijas Valsts Domes deputāti Aleksandrs Babakovs un Zeļimhans Mucojevs.

Tāpat arī B. Baums iesaistīts citos ar Ukrainu saistītos skandālos, tostarp apsūdzēts pakalpojumatteices uzbrukumā (DDoS) Ukrainas tīmekļa socio-politiskajam medijam Obozrevatel.

Papildu tam, 2022. gadā Ukrainas Izmeklēšanas valsts birojs sācis izmeklēšanu VS Energy International Ukraine un tā piederību noziedzīgajam Kremlim pietuvinātajam Lužņiku grupējumam.

 Nekustamā īpašuma darījumi 
1999. gadā B. Baums no patērētāju biedrību speciālās savienības Centrālā savienība "Turība" iegādājās 4283 kvadrātmetrus zemes ar trim ēkām Pulkveža Brieža ielā 35 par nepilniem 205 tūkstošiem latu, ko vēlāk, 2006. gadā, uzdāvināja savam tēvam, Pjotram Baumam. Šo īpasumu Pjotrs Baums 2006. gadā pārdeva Londonā, Apvienotajā Karalistē reģistrētajam, Krievijas pilsoņiem piederošajam uzņēmumam Stygate Properties Limited par vairāk nekā 3,5 miljoniem latu, kas ir 17 reizes vairāk nekā bija īpašuma iegādes cena 1999. gadā.

B. Bauma tēvs Pjotrs Baums 2001. gadā privatizācijas procesā no valsts uzņēmuma "Kūrortu direkcija" ieguva arī objektu nr. 56, kas ietvēra divus īpašumus Jūrmalā — Viktorijas ielā 9 un Viktorijas ielā 11.

 Privātā dzīve 
B. Bauma tēvs ir Pjotrs Baums, dzimis 1948. gada 29. decembrī.

B. Bauma sieva ir miljonāre Karina Sirotkina, azartspēļu organizētāja Latvijā SIA "NIKS" īpašniece. Karinas Sirotkinas tēvs ir miljonārs, uzņēmējs Nikolajs Sirotkins, pazīstams kā virknes kazino, bāru un naktsklubu līdzīpašnieks, tostarp La Rocca un Studio 69.

 Atsauces 

Kategorija:1973. gadā dzimušie
Kategorija:Latvijas uzņēmēji
Kategorija:Azartspēļu nozares uzņēmēji
Kategorija:Korupcijas skandāli Ukrainā
Kategorija:Korupcijas skandāli Latvijā
Kategorija:Jūrmalā dzimušie